**Protokol ob začetku šolskega leta 2020/21**

1. OBLIKOVANJE UČNIH SKUPIN

Vsi razredi so oblikovani v enakih skupinah kot so bili pred razglasitvijo izrednih razmer. Pouk se bo izvajal po urniku oddelkov, ki viden na povezavah spletne strani OŠ Prevole. Strokovni delavci vodijo seznam (easistent) prisotnih pri obveznem in razširjenem programu.

1. OSEBNA VAROVALNA OPREMA

Učitelji in vsi drugi zaposleni v šoli nosijo zaščitne maske ves čas, ko se gibljejo po prostorih šole. Med poučevanjem učencem ni potrebno nositi zaščitnih mask, učitelji pa jo morajo nositi le takrat, ko ne morejo zagotoviti medsebojne razdalje 1,5 – 2 m do učencev.

Učenci starejši od 6 let (torej vsi) nosijo zaščitne maske ali drugo obliko zaščite ustnega in nosnega predela (šal, ruta, podobna oblika zaščite) izven matične učilnice ali učne skupine. Zaščitne maske za učence zagotovi šola, lahko pa uporabljajo tudi svoje (priporočam uporabo mask za večkratno uporabo).

Vsi zaposleni in učenci se seznanijo z načinom pravilne namestitve, uporabe in odstranitve zaščitne maske z infografiko, nameščeno v učilnicah, na hodnikih, v skupnih prostorih. Pred namestitvijo maske si je potrebno temeljito umiti ali razkužiti roke.

Šola sproti obvešča starše in učence, da lahko v šolo vstopajo le zdravi učenci in o drugih aktualnih informacijah.

1. RAZPORED UČNIH SKUPIN PO RAZREDIH

Učenci so ves čas trajanja pouka v isti učilnici – to je za posamezno skupino matična učilnica, razen v času ločenega poučevanja SLJ in MAT v 2. razredu. Učenci 2. razreda bodo pouk SLJ in MAT obiskovali v posebni učilnici, pri združenih predmetih pa se vrnejo v matično učilnico. Podobno velja za učence 3. in 4., 5. in 6. ter 7. in 8. razreda, ki ravno tako imajo nekaj ur pouka združeno in nekaj ločeno. V učilnici so stoli poimensko označeni. Med posameznimi učenci bo še vedno zagotovljena razdalja 1,5 metra. Na prazne stole se učenci ne smejo usedati.

Ravnatelj najkasneje 2 dni pred ponovnim pričetkom pouka obvesti vse starše učencev v kateri matični učilnici je njihov otrok. Starše zaprosi, da informacijo predajo otroku. To stori z obvestilom v eAsistentu oziroma z objavo na spletni strani šole.

Učenci na OŠ Prevole so razporejeni sledeče skupine:

|  |  |  |  |
| --- | --- | --- | --- |
| RAZRED | SKUPINA | UČILNICA | št. učencev v skupini |
| 1. | 1. skupina | **1. R** | 11 |
| 2. | 1. skupina | 5. R in **1. R** | 8 ali **19** |
| 3. | 1. skupina | **3. R** | 6  |
| 4. | 1. skupina | GUM in **3. R** | 5 ali **11** |
| 5. | 1. skupina | SLJ in **TJA** | 5 ali **9** |
| 6.  | 1. skupina | **TJA** | 4 |
| 7. | 1. skupina | **GEO** in MAT | 14 ali 7 |
| 8. | 1. skupina | **GEO** | 7 |
| 9.  | 1.skupina | **KEM** | 6 |

\*s krepkim tikom so označene skupne matične učilnice

1. UKREPI V ČASU TRAJANJA RAZBREMENILNIH UKREPOV

4.1 Prihod in vstop v šolo

V šolo lahko vstopajo le zdrave osebe: učenci, zaposleni oziroma obiskovalci. Ob vstopu v šolo se vsakemu izmeri telesno temperaturo z brezstičnim merilcem. Ob vsakem vstopu v učilnico si vsak temeljito umije roke. Pred začetkom pouka učence sprejema in usmerja odrasla oseba. Po prihodu v šolo gredo učenci v svojo matično učilnico. Učenci, ki so pešci, prihajajo v šolo pet minut pred pričetkom pouka. Učenci vozači pa prihajajo v šolo s šolskim kombibusom. Na pričetek pouka počakajo v svojih učilnicah, po zaključku pa v učilnici, namenjeni varstvu vozačev. Učenec se preobuje pri svojem garderobnem mestu in le to takoj zapusti. Po šoli se gibamo kot v prometu – vedno po desni strani in uporabljamo zaščitno masko.

Pri prevozih bomo skušali ohranjati razdaljo med učenci, **nošenje maske** in razkuževanje rok na kombibusu je za vse otroke **obvezno.**

V šolo učenci posamično vstopajo in izstopajo skozi vrata glavnega vhoda. Vrata nadzoruje dežurni zaposleni šole. Vstop v šolo je mogoč od 5.55–7.55, nato se vrata šole zaklenejo. Nadalje je šola zaklenjena od 7.55–14.15. Vstop v šolo je dovoljen izključno učencem in zaposlenim. Zaposleni ob vstopu ali izstopu iz šole uporabljajo svoj ključ. Po izhodu ali vhodu vrata za seboj zaklenejo. Enako postopajo, kadar izvajajo pouk na prostem. Druge osebe v šolo lahko vstopajo izključno po predhodni najavi in ob uporabi zaščitne maske, ki so si jo dolžne priskrbeti same. Vstopajo skozi vrata za obiskovalce. Seznam obiskovalcev se dosledno vodi.

Starši učencev, ki so v podaljšanem bivanju, svoje otroke ob poprej individualno dogovorjeni uri med staršem in učiteljem v podaljšanem bivanju počakajo pred šolo na za to določenih točkah in na varni medosebni razdalji, to je 1,5–2 m do druge osebe.

Ob vstopu v šolo se vstopajoči odrasli razkužijo z razkužilom, ki je na voljo ob vhodu.

Učenci se razkužujejo potem, ko odložijo svoja oblačila, in sicer ob izstopu iz garderobe.

Zaposleni vstopajo v šolo in iz nje izstopajo izključno skozi glavni vhod. Ob vstopu si razkužijo roke z razkužilom, ki je tam na voljo in vsi zaposleni morajo nositi zaščitne maske.

4.2 Gibanje po šoli

Učenci se po šoli gibajo v označenih smereh in skladno s talnimi, stenskimi in drugimi označbami, ki predpisujejo smer gibanja in medosebno razdaljo (vedno po desni). Ta določba velja smiselno za razrede, hodnike in druge prostore šole. Učitelj pospremi učence v garderobo ali na kosilo.

Učitelji ves čas skrbijo za varnostno razdaljo, pri kosilu in pri aktivnih metodah dela (1,5m – 2m). Učenci ne prehajajo iz ene v drugo učilnico, razen učenci 2., 4, in 5. ter 7. razreda, ki se priključujejo pouku v matični učilnici. Skupine se ne mešajo in ne družijo med seboj.

Učenci posamične matične učilnice uporabljajo izključno vnaprej določene toaletne prostore – tiste, ki so matični učilnici najbližje.

4.3 Zračenje učilnic

Vrata učilnice so odprta do začetka pouka, zato da se čim manjkrat dotakne kljuke. Pred začetkom pouka učitelj zapre vrata, kljuko pa na obeh straneh obriše s papirnato brisačko, prepojeno z razkužilom.

Učitelj, ki je zadolžen za posamično učno skupino in s tem za posamično matično učilnico, deset minut pred pričetkom pouka temeljito prezrači učilnico tako, da odpre vsa razpoložljiva okna in pusti odprta vrata. Okna nato zapre, vrata pa, kot je določeno v prejšnjem odstavku te točke, pusti odprta do pričetka pouka. Zjutraj učilnice prezrači dežurni učitelj. Prav tako dežurni učitelj odpre okna v vseh sanitarijah. V sanitarnih prostorih mora vsaj eno okno biti odprto ves čas.

Po vsaki šolski uri - med vsakim odmorom učitelj, ki je izvedel predhodno uro in sedaj odhaja iz učilnice, izvede vsaj kratkotrajno zračenje učilnice.

4.4 Preventivni ukrepi v učilnicah

V učilnicah so:

* umivalniki s tekočo vodo,
* podajalniki papirnatih brisač,
* koši za smeti,
* razkužilo z najmanj 70 % etanola (koncentracija 70–80 %).

Za zaščito pred okužbo pa je potrebno:

* redno in temeljito umivanje rok z milom in vodo,
* upoštevanje higiene kašlja,
* zračenje večkrat dnevno,
* vsi prostori in površine se redno, dnevno čistijo in razkužujejo,
* učenci posameznih oddelkov se med odmori zadržujejo v učilnicah,
* na hodnikih se gibajo po cestnem pravilu,
* po menjavi skupin, se razkuži prostor (mize),
* po uporabi pripomočkov/orodij učitelj le te razkuži za seboj oziroma jih za teden dni pusti v karanteni (jih ne uporablja),
* pred in po uporabi didaktičnih pripomočkov si morajo učenci nujno umiti roke oziroma se le te odda v karanteno za 7 dni,
* uporaba sanitarij je dovoljena med poukom, počaka se pred njimi, če so zasedena.

Učenci v učilnicah sedijo na zato določenih stolih, ki so poimensko označeni. Med seboj se na stolih ne izmenjujejo. Sedežni red se mora ohranjati ves čas trajanja ukrepov, učitelji učencev ne presedajo. Pri morebitnih stikih v največji meri upoštevajo medsebojno razdaljo 1,5 m. V pomoč so jim oznake. Poleg tega jih učitelj opozarja na ustrezno medsebojno razdaljo.

Ob vsakem vstopu v učilnico si učenci umijejo roke z milom in toplo vodo.

Pouk športa poteka tudi v športni dvorani. Do 4. razreda se učenci preoblačijo v razredu. Garderobe v telovadnici se po uporabi vsake skupine očisti in razkuži. Če vreme dopušča, se pouk športa izvede zunaj. Športne rekvizite, ki se jih uporabi, učitelj razkuži oziroma jih ne uporablja en teden. Pri pouku obveznih izbirnih predmetov, neobveznih izbirnih predmetov ter pri učnih skupinah se učenci med seboj mešajo. Sedežni red je strogo določen tako, da po možnosti sedijo učenci istega razreda skupaj v eni koloni in so 1,5 m oddaljeni drug od drugega razreda. Učne skupine so iste pri vseh predmetih in so ves čas v eni učilnici. Podaljšano bivanje, jutranje varstvo in vozači so v svojih skupinah, kjer skušamo ohranjati socialno distanco. Po možnosti je zagotovljen stalen prostor in učitelj.

Uporaba specializiranih učilnic je ravno tako dovoljena, vendar se mora učilnica za vsako skupino razkužiti.

Računalnik v posamezni učilnici lahko uporablja izključno učitelj. Ko učitelj zapušča skupino, mora za seboj razkužiti računalniško tipkovnico in miško.

Učence mora učitelj dosledno spodbujati k rednemu in pravilnemu umivanju rok. Učence prve triade dodatno usmerja učitelj.

Učenci šolske potrebščine nosijo s seboj in vsak dan poskrbijo, da jih ustrezno razkužijo oz. doma odlagajo na le eno točno določeno mesto, ki ni v stiku z drugimi domačimi potrebščinami in predmeti. Šolskih potrebščin, pripomočkov in drugih predmetov si med seboj ne izmenjujejo in ne izposojajo.

Ko je možno – po presoji učitelja – naj pouk poteka na prostem, v neposredni okolici šole. Učitelj mora izbrati uro, ko moč sonca ni največja.

Starše se zaprosi, da imajo učenci s seboj sledeče dodatne potrebščine:

* dodatna oblačila – ker se učilnice veliko zračijo,
* plastični bidon ali plastenko z vodo za pitje – da se zmanjša uporaba in možna kontaminacija umivalnika,
* sredstvo za zaščito pred soncem (velja predvsem v prvi triadi).

Tudi pri pouku na prostem mora učitelj zagotoviti medosebno razdaljo vsaj 1,5 m.

Dnevi dejavnosti se izvajajo na šoli. Skupine učencev bodo ločene. Individualna in skupinska pomoč/dodatna strokovna pomoč se izvaja ob upoštevanju vseh higienskih ukrepov za preprečevanje širjenja virusa SARS-CoV-2 (samo učenci istega razreda, odrasla oseba na zadostni razdalji oz. z masko).

Govorilne ure in roditeljski sestanki potekajo na daljavo oziroma po telefonu ali prek računalniške oziroma prek videopovezav. Le izjemoma lahko roditeljski sestanki in govorilne ure potekajo v šoli ob doslednem upoštevanju vseh higienskih ukrepov. O tem mora biti vodstvo šole obveščeno.

Sestanki zaposlenih bodo potekali na daljavo oziroma po telefonu ali prek računalniške oziroma prek videopovezav. Kadar bodo v živo, smo vsi dolžni upoštevati priporočila glede medosebne razdalje ter uporabe maske in navodil NIJZ.

4.5 Odmori in šolska prehrana

Med odmori učenci ostajajo v matični učilnici. Enako velja za odmor, ko poteka šolska malica. Učenci učilnic med odmori ne zapuščajo, razen za odhod na stranišče – posamezno in izmenjaje. Pri odhodih na stranišče mora učitelj paziti, da to res poteka izmenjaje, da v toaletnih prostorih ne prihaja do medsebojnih stikov. Vsaj eno okno v toaletnih prostorih mora biti ves čas odprta, da se prostori ustrezno zračijo.

Malica je organizirana kot običajno. Pripravljena mora biti enoporcijsko in hrana mora biti pokrita s folijo. Učenci malicajo izključno v svoji matični učilnici. Hrano pri malici in kosilu razdeli učitelj, ki si pred tem temeljito umije roke z vodo in milom. Dežurstvo učencev je v času teh ukrepov ukinjeno. Malico pred matične učilnice pred pričetkom odmora za malico prinese kuhinjsko osebje (1. – 4. razred), pri starejših učencih pa malico v razred prinese učenec reditelj. Pri gibanju po šoli mora uporabljati zaščitno masko.

Pred pričetkom malice/kosila učenci svojo mizo obrišejo s papirnato brisačko in razkužilom. Nato naredijo pogrinjek iz papirnate brisačke. Pred zaužitjem si učenci temeljito umijejo roke z vodo in milom. Po zaužitju ostanke odvržejo v za to namenjene koše – ločevanje odpadkov: papir, plastika itd. Nato obrišejo svojo mizo s papirnato brisačko in razkužilom. Temu sledi temeljito umivanje rok z vodo in milom.

V prvi triadi pri čiščenju in razkuževanju miz pomaga učitelj. V ostalih razredih to opravijo učenci sami.

Ostanke hrane in embalažo ter morebitno posodo po malici (vrč, skodelica) odnese izpred matične učilnice po koncu odmora za malico kuhinjsko osebje, pri starejših učencih pa z uporabo zaščitne maske do kuhinje odnese učenec reditelj.

Kosilo se izvaja v šolski jedilnici. Vsi učenci si morajo pri izstopu iz razreda nadeti zaščitno masko. V jedilnici jo lahko snamejo. Kosilo in jedilni pribor jim bo postreženo na mize. Pri samostojnem prevzemu hrane (glavni obrok), pri prevzemnem pultu, mora učitelj poskrbeti za medosebno razdaljo 1,5 m. Razdaljo morajo učenci vzdrževati tudi pri pospravljanju oziroma odnašanju ostankov in pribora. Učitelj, ki je izvajal uro pouka s skupino pred kosilom, kosi z učenci. Kosilo bomo izvajali v dveh skupinah. Prva skupina, 1. do 4. razred, bo imela kosilo ob 11. 30, druga skupina, 5. do 9. razred, pa bo imela kosilo ob 12.20.

4.6 Pisna gradiva in knjižnica

V času veljave teh ukrepov je šolska knjižnica za učence odprta po prilagojenem urniku. Učenci bodo z urnikom knjižnice seznanjeni v prvem tednu pouka. Učenci posameznega oddelka bodo imeli določen dan in uro za obisk knjižnice. S pravili ravnanja v knjižnici jih bo seznanil razrednik.

PRAVILA RAVNANJA V KNJIŽNICI OŠ PREVOLE V ČASU UKREPOV COVID-19

UPORABNIKI (UČENCI, STROKOVNI DELAVCI)

* vstopajo posamezno (V prostoru sta lahko sočasno le **2 uporabnika** istega oddelka, med njima pa mora biti **razdalja najmanj 1,5 m**),​
* ob vstopu si razkužijo roke,​
* obvezno vsi nosijo maske,
* upoštevajo varnostno razdaljo,​
* pogosto umivajo in razkužujejo roke,​
* imajo omejen dostop do knjig.

KNJIŽNIČARKA

* nosi masko,​
* pogosto umiva in razkužuje roke, ​
* med delom pogosto čisti površine (kljuke, držala, ročaji, police, pulti, blagajna, tipke terminala); v popoldanskem času čistilka temeljito očisti in razkuži vse površine,​
* stalno in učinkovito zrači prostor,​
* ima čim manj neposrednega stika z uporabnikom.​

DEJAVNOST

* knjižničarka uporabniku poišče gradivo, ki si ga želi izposoditi, lahko gradivo izposodi tudi učitelj za cel razred ◊ **razredne knjižnice.**

 RAVNANJE Z GRADIVOM

* loči se **nečista** (za vrnjeno gradivo) in **čista** **pot** gradiva (za gradivo, ki ga izposodimo),​

Ker število knjig ni veliko, jih knjižničarka razdolži po naslovu, nato pa jih uporabnik odloži v zaboj, ki je označen z datumom.

* **karantena** za gradivo – **3 dni**,

Če uporabniki nujno potrebujejo gradivo, se gradivo očisti in da v uporabo.

Tel. št. knjižnice za sporočanje: **07 388 52 94**

4.7 Odhod domov

Učenci zapuščajo šolo posamično oziroma tako, da ohranjajo medsebojno razdaljo 1,5 m. Ob odhodu domov šola zagotovi dežurno osebje na hodnikih in v garderobi ter ob izhodu iz šole, da učence opozarja na spoštovanje ukrepov. Domov so odpeljani s šolskim kombibusom skladno z navodili, razen učenci z vasi Prevole, ki domov odidejo peš.

5 UKREPI V PRIMERU POJAVA OBOLENJA S SIMPTOMI COVID 19

V kolikor zboli učenec, ga učitelj napoti v učilnico DSP (v mansardi), kjer v prisotnosti prostega strokovnega delavca (ravnatelj, svetovalni delavec,…), ki mora nositi zaščitno masko in rokavice ter vzdrževati razdaljo 1,5 m, počaka na starša, ki ga prevzame po predhodnem klicu, ki ga opravi ravnatelj. Tak učenec obvezno ta čas nosi zaščitno masko. Učencu z znaki bolezni se izmeri temperatura z brezkontaktnim termometrom. Po odhodu učenca je potrebno učilnico temeljito očistiti in razkužiti. Osebe, ki so bile v neposrednem stiku se morajo izolirati v samokaranteni do razjasnitve ali gre za okužbo s COVID-19.

Starši so dolžni obvestiti ravnatelja šole v roku 24 ur (telefonsko, elektronska pošta, eAsistent), v kolikor se izkaže, da je učenec okužen s Covid – 19. Ravnatelj šole o potrjenem primeru COVID 19 in o morebitnem delnem zaprtju šole seznani Ministrstvo za izobraževanje znanost in šport po telefonu 01 400 52 69 ali 030 483 010 in ravna v skladu s priporočili in navodili Območne enote Nacionalnega inštituta za javno zdravje Novo mesto tel. 07 39 34 193. Le ta sproži epidemiološko preiskavo, s katero se poišče izvor kužnosti in poišče ter obvesti vse možne kontakte okuženega učenca. NIJZ posreduje seznam kontaktov pristojni službi Ministrstva za zdravje, ki izda odločbe o karanteni. Če je izražen sum na COVID 19 s strani staršev ali sum bolezni zaposlenih pri sebi ali ožjih družinskih članih, se ravnatelj posvetuje pri epidemiologu z območne enote NIJZ. Potrjeno bolezen javi na MIZŠ.

Pričetek kužnosti je 2 dni pred pojavom bolezni. NIJZ svetuje vsem, ki so bili v stiku z obolelo osebo, da v inkubacijski dobi spremljajo svoje zdravstveno stanje.

V kolikor zboli učitelj, se umakne z delovnega mesta in pokliče izbranega zdravnika. V primeru, da je okužen s Covid – 19, o tem v roku 24 ur obvesti ravnatelja šole (telefonsko, elektronska pošta, eAsistent). Ravnatelj je dolžan v najkrajšem možnem času obvestiti NIJZ, ki prične z enakim postopkom kot opisano zgoraj.

V primeru pojava okužbe šola zagotovi temeljito zračenje, čiščenje in razkuževanje celotne šolske stavbe.

*Osnovne informacije o COVID-19 Okužba z virusom SARS-CoV-2 lahko povzroči koronavirusno bolezen 2019 oz. COVID-19. Inkubacijska doba (čas med okužbo in pojavom bolezni) je lahko do 14 dni, povprečno približno 6 dni. Bolezen se najpogosteje kaže z znaki/simptomi okužbe dihal, to je s slabim počutjem, utrujenostjo, nahodom, vročino, kašljem in pri težjih oblikah z občutkom pomanjkanja zraka. Pri približno 80% okuženih bolezen poteka v lažji obliki. Pri otrocih je potek bolezni praviloma lažji, tveganje za težek potek in zaplete pa se poveča pri starejših (zlasti starejših od 60 let) in osebah s pridruženimi boleznimi, kot so srčno-žilne bolezni, bolezni pljuč, jeter, ledvic, sladkorna bolezen, imunske pomanjkljivosti ipd. Za težji potek bolezni je značilna pljučnica. Za potrditev ali izključitev okužbe s SARS-CoV-2 je potrebno mikrobiološko testiranje. Okužba s SARS-CoV-2 se med ljudmi prenaša kapljično, z izločki dihal. Za prenos potreben tesnejši stik z bolnikom (razdalja do bolnika manj kot 1,5 m). Okužba je možna tudi ob stiku s površinami, onesnaženimi z izločki dihal. Za preprečevanje okužbe je tako najpomembnejša dosledna higiena rok in kašlja. Podrobna navodila za preprečevanje okužbe in več informacij na spletni strani Nacionalnega inštituta za javno zdravje:* [*https://www.nijz.si/sl/koronavirus-2019-ncov*](https://www.nijz.si/sl/koronavirus-2019-ncov)*.*

*Vir: NIJZ*

Kraj in datum: Prevole, 31. 8. 2020 Draženko Šolaja, ravnatelj